《恭祝圣母皇太后六旬万寿诗》
清代·达麟图

玉殿和风溥，璇闱化日长。二仪呈瑞应，五岳兆嘉祥。

慈范寰瀛仰，鸿庥福禄康。安贞膺庆豫，尊养荷荣昌。

岁纪方周甲，南星正耀芒。九霄增淑景，元气肇初阳。

珠树千葩丽，琼英六出飏。消寒萱吐艳，迎腊柳舒黄。

霞护青琳宇，图函金镜囊。轮辉联宝婺，钟律叶灵章。

醇德开轩昊，隆文越夏商。一人承色笑，百职效趋跄。

彩炫斑龙驾，香浮黼绣裳。翠旄飘上苑，睿藻焕岩廊。

致敬宸衷初，怡颜圣孝彰。欣看三秀草，咸进万年觞。

宠锡逾瑶笋，陈诗胜柏梁。臣僚沾燕喜，品物共熙穰。

用合敷天盛，爰为钜典光。歌衢称有道，望阙颂无疆。

支弋来琛赆，梯航贡篚筐。嵩呼和凤吹，华祝动鹓行。

昆阆何须陟，升恒自有常。抒词惭莫罄，翘首颂如冈。

作者简介：宗室达麟图，字玉书，一字义文，满洲镇国勤敏公阿拜四世孙。乾隆乙丑进士，改庶吉士，授检讨，官至宗人府理事官。